Pta-gemeenskap hou herdenking vir vermoorde maMarlien Erasmus. Foto’s: Verskaf Talle Pretorianers het Saterdagaand byeengekom om Marlien Erasmus, die 20-jarige ma wie se liggaam Donderdag in ŉ veld gevind is, se lewe te herdenk. Erasmus se liggaam is op dieselfde dag gevind as wat haar vierjarige dogtertjie verjaar het. Maroela Media het Vrydag berig Erasmus se liggaam is deur ŉ verbyganger in ŉ veld by Danville, in die weste van Pretoria, aangetref. Haar liggaam was in ŉ kombers toegedraai.ŉ Familielid van Erasmus, wat verkies om anoniem te bly, het Maandag aan Maroela Media gesê nagenoeg 50 mense het Saterdagaand om 19:00 by ŉ parkie in Booysens, naby haar huis, byeengekom. “Almal is gevra om kerse te bring en ons het ŉ foto van haar daar geplaas,” het die familielid gesê. “Ons het ŉ skyfievertoning van haar gehou terwyl almal kerse ter ere van haar laat brand het. Mense het ook blomme gebring en dit by haar foto geplaas.” Inwoners by Marlien se herdenking. Erasmus het in die Pretoria-omgewing grootgeword en sou in Desember haar 21ste verjaardag gevier het. Sy het voor haar dood van werk verwissel en het ŉ liefde vir dans en fotografie gehad. “Sy het haar lewe voluit gelewe. Niemand kon vir Marlien ken en nié deur haar geraak gewees het nie. Sy was eksentriek, hardkoppig, slim, snaaks en met ŉ neus vir ŉ goeie storie soos niemand anders nie. Haar hart was groot en vol liefde vir haar twee kindertjies.” Haar dogtertjies is onderskeidelik vier en vyf jaar oud. Haar familielid het gesê hulle het net altyd die grootste bewondering vir haar gehad. “Sy het al die uitdagings wat die lewe haar gebied het, gepak en deurgewerk. Sy het nooit gaan lê nie.” Haar familie sal haar onthou as ŉ jong geesdriftige vrou, vol energie en baie spontaan. Erasmus word Donderdag begrawe. Kapt. Thomas Mufamadi, polisiewoordvoerder, het aan Maroela Media gesê die polisie ondersoek ŉ saak van moord en die ondersoek duur voort. Inwoners by Marlien se herdenking.